Christina Georgina Rossetti

Christina Georgina Rossetti (født 5. desember 1830, død 29. desember 1894) var en britisk dikter som skrev romantiske og åndelige dikt og også barnedikt. Hun skrev diktene Goblin Market og Remember, og teksten til julesangen In the Bleak Midwinter som i norsk oversettelse er med i Norsk salmebok 2013.

 Liv og virke 
 Barndom og utdannelse 
200px|thumb|left|Portrett av Christina Rossetti, malt av hennes bror Dante Gabriel Rossetti.
Christina Rossetti ble født i 38 Charlotte Street (nå 105 Hallam Street), London av foreldrene Gabriele Rossetti, en dikter og politisk flyktning fra Vasto, Abruzzo, og Frances Polidori, søsteren til Lord Byrons venn og lege, John William Polidori.«Poet Christina Rossetti», Poets.org Hun hadde to brødre og en søster: Dante ble en viktig dikter og kunstner og både William og Maria ble forfattere. Christina var yngst og var et livlig barn. Hun dikterte sin første fortelling til moren før hun selv kunne skrive. «Author Profile: Christina Rossetti», Literary Worlds, BYU.edu, 19. mai 2011.

Rossetti fikk skolegang hjemme av foreldrene, og de fikk henne til å lese religiøse tekster, klassikere, eventyr og romaner. Rossetti likte særlig å lese Keats, Scott, Ann Radcliffe og Matthew Lewis. Hjemmet var sterkt påvirket av verkene til Dante Alighieri, Francesco Petrarca og andre italienske forfattere, og dette skulle senere prege hennes forfatterskap. Hjemmet var også åpent for omreisende italienske lærde, kunstnere og revolusjonære.Duguid, Lindsay (januar 2009): «Rossetti, Christina Georgina (1830-1894), poet» , Oxford Dictionary of National Biography, Oxford University Press, 2004; online edition, krever abonnement Familiens hjem i Bloomsbury og senere i Charlotte Street lå i kort avstand fra Madame Tussauds, London Zoo og den nylig åpnede Regent's Park, som hun jevnlig besøkte. I motsetning til sine foreldre var Rossetti i stor grad et «Londonbarn», og det virker som om hun var et lykkelig barn.Packer, Lona Mosk (1963): Christina Rossetti University of California Press, s. 13-17

I 1840-årene fikk familien alvorlige økonomiske problemer på grunn av farens sviktende fysiske og psykiske helse. I 1843 ble han diagnostisert med kraftig bronkitt, muligens tuberkulose, og stod i fare for å miste synet. Han sluttet som lærer ved King's College og til tross for at han levde i ytterligere elleve år, ble han aldre fysisk frisk igjen og led i tillegg av depresjon. Rossettis mor begynte som lærer for å holde familien vekke fra fattigdom, og Maria ble guvernante, en skjebne Christina Rossetti fryktet. Begge brødrene jobbet også ute, og Christinas liv hjemme ble mer og mer ensomt.Packer, Lona Mosk (1963): Christina Rossetti University of California Press, s. 20 Da hun var 14 år gammel, fikk hun et nervøst sammenbrudd, og sluttet på skolen. I perioden etter ble hun også rammet av depresjon og relaterte lidelser I denne perioden ble hun, moren og søsteren dypt interessert i den anglo-katolske bevegelsen som vokste frem innen den engelske kirke. Religiøs hengivelse kom til å spille en viktig rolle i Rossettis liv.

Mot slutten av tenårene ble hun forlovet med maleren James Collinson, den første av tre friere. Han var, i likhet med brødrene hennes, en av grunnleggerne av den avantgardistiske kunstnergruppen Det prerafaelittiske broderskap.Packer, Lona Mosk (1963): Christina Rossetti University of California Press, s. 29 Forlovelsen ble brutt i 1850, da hun gikk tilbake til den katolske kirke. Senere ble hun forlovet med lingvisten Charles Cayley, men ville ikke gifte seg med ham, også denne gangen av religiøse grunner. Det tredje tilbudet kom fra maleren John Brett, som også ble avvist.

Rossetti var modell for flere av Dante Rossettis mest berømte malerier. I 1848 var hun modell for jomfru Maria i hans første fullførte oljemaleri, The Girlhood of Mary Virgin, som var det første verket som ble signert med initialene «PRB», som senere ble avslørt å stå for det prerafaelittiske broderskap.«The Girlhood of Mary Virgin 1848–9», Tate Gallery Året etter satt hun modell for hans fremstilling av engelens budskap til Maria, Ecce Ancilla Domini. En linje fra diktet hennes «Who shall deliver me?» var inspirasjon til Fernand Khnopffs berømte maleri I lock my door upon myself". I 1849 ble hun igjen alvorlig syk av depresjon, og en gang rundt 1857 hadde hun en alvorlig religiøs krise.

 Forfatterskap 
200px|thumb|Illustrasjon til omslaget på Christina Rossettis Goblin Market and Other Poems (1862), av broren Dante Gabriel Rossetti
Rossetti begynte å skrive og datere dikt fra 1842, i hovedsak var dette etterligninger av favorittdiktene hennes. Fra 1847 begynte hun å eksperimentere med verseformer som sonetter, hymner og ballader, og trakk inn fortellinger fra Bibelen, folkefortellinger og helgeners liv. Hennes tidlige verker var ofte meditasjoner rundt død og tap, i den romantiske tradisjonen. Hun publiserte sine to første dikt («Death's Chill Between» og «Heart's Chill Between») i bladet Athenaeum i 1848 da hun var 18 år gammel.«Rossetti, Christina (Nineteenth-Century Literary Criticism)» , eNotes.com, 19. mai 2011.Marsh, Jan «Christina Rossetti and the Pre–Raphaelite Brotherhood»  Under pseudonymet «Ellen Alleyne» skrev hun i det litterære tidsskriftet The Germ som ble gitt ut av det prerafaelittiske broderskap fra januar til april 1859, redigert av broren hennes William. Dette var begynnelsen på hennes offentlige virke.The Cambridge Companion to English Poets (2011) Claude Rawson. Cambridge University Press pp424-29

Den mest kjente samlingen hennes, Goblin Market and Other Poems, kom i 1862 da hun var 31 år. Den fikk svært gode kritikker, og etablerte henne som en av de ledende, kvinnelige poetene i tiden. Forfattere som Hopkins, Swinburne og Tennyson skrøt av arbeidet hennes, og etter Elizabeth Barrett Brownings død i 1861 ble Rossetti holdt fram som dennes naturlige arvtaker. Diktet som har gitt samlingen navn er av Rossettis mest kjente. Det handler øyensynlig om to søstres møte med «gobliner» (nisser), har det blitt tolket på svært ulike måter; som en allegori over fristelse og frelse, en kommentar på viktoriatidens kjønnsroller og kvinnens rolle eller som et verk om erotiske lyster og sosial gjenopprettelse. Fra 1859 til 1870 var Rossetti frivillig på et senter for tidligere prostituerte, og det har blitt foreslått at «Goblin Market» kan ha blitt inspirert av kvinnene hun traff der.Packer, Lona Mosk (1963): Christina Rossetti, University of California Press, s. 155 Det er paralleller til Coleridges «The Rime of the Ancient Mariner» med tanke på diktenes religiøse tematikk rundt synd, nåde, og stedfortredende lidelse.Hassett, Constance W. (2005): Christina Rossetti: the patience of style University of Virginia Press p15 I 1883 dediserte Swinburne samlingen A Century of Roundels til Rossetti etter som hun hadde tatt i bruk en av hans diktformer i flere dikt, blant annet «Wife to Husband»Rossetti, Christina (2001 ): The Complete Poems, Penguin Books, London, ISBN 9780140423662 Hun var ambivalent til kvinnelig stemmerett, men mange forskere mener å ha funnet feministisk tematikk i diktene hennes.Liebregts, Pieter; Tigges, Wim, red. (1996): Beauty and the Beast: Christina Rossetti. Rodopi Press, s. 43 Hun var motstander av slaveri (i de amerikanske sørstatene), dyremishandling (særlig dyreforsøk) og utnyttelse av mindreårige jenter til prostitusjon.Fairchild, Hoxie Neale (1939): Religious trends in English poetry, bind 4, Columbia University Press.

Rossetti hadde en svært stor krets av venner og folk hun korresponderte med, og hun fortsatte å skrive og publisere hele livet, med et særlig fokus på åndelige skrifter og barnedikt. I 1892 skrev hun The Face of the Deep, en bok med åndelige vers, og hadde oppsyn med en ny og utvidet utgvelse av Sing-Song som kom ut i 1893.Harrison, Antony H. (2004): The Letters of Christina Rossetti, bind 4, 1887–1894 University of Virginia Press, ISBN 0-8139-2295-X

De siste tiårene av livet led hun av Graves' sykdom, som hun ble diagnostisert med i 1872. Hun døde nesten av sykdommen i begynnelsen av 1870-årene. I 1893 fikk hun brystkreft, og selv om svulsten ble fjernet, fikk hun tilbakefall i 1894. Hun døde samme år. Stedet hun døde, på Torrington Square, er markert med en steintavle.

 Ettermæle 
Selv om Rossetti aldri ble like populær som Elizabeth Barrett Browning i løpet av sin livstid, ble hun værende populær etter sin død. På begynnelsen av 1900-tallet, falt interessen for henne etter som modernismen vant fram. Forskere begynte å utforske freudiansk tematikk i verkene hennes, som religiøs og seksuell fortrengelse, og man så etter personlige og biografiske tolkninger av diktene. På 1970-tallet begynte akademikere å se på verkene hennes igjen, og så forbi den søtladne og til hvordan hun mestret språk og form. Feminister holdt henne fram som et symbol for undertrykt, kvinnelig genialitet, og plasserte henne som en av de ledende poetene fra 1800-tallet. Hun hadde stor påvirkning på arbeidet til forfattere som Ford Madox Ford, Virginia Woolf, Gerard Manley Hopkins, Elizabeth Jennings og Philip Larkin. Kritikeren Basil de Selincourt har sagt at hun var «vår beste kvinnelige poet … kanskje vår beste kvinnelige kunstner … kanskje blandt de tolv beste engelske poeter.»TLS, 4. desember 1930.

Rossettis juledikt «In the Bleak Midwinter» ble etter hennes død kjent, da det ble tonesatt som en julesang, først av Gustav Holst, deretter av Harold Darke.«Bleak Midwinter named best carol», BBC 27. november 2008  Også diktet «Love Came Down at Christmas» (1885) har blitt kjent som en julesang.«Christmastide», Hymns and Carols of Christmas Rossetti blir hedret med en minnedag i den anglikanske liturgiske kalenderen. Dette er 27. april.Joslyn-Siemiatkoski, Dan (2012): The Baptismal Ecclesiology of Holy Women, Holy Men: Developments in the Theology of Sainthood in the Episcopal Church, s. 33

I 1918 satt komponisten John Ireland musikk til åtte av diktene fra Sing-Song: A Nursery Rhyme Book i hans sangsyklus Mother and Child.

Tittelen på J.K. Rowlings roman The Cuckoo's Calling er basert på en linje i Rossettis dikt «A Dirge».

 Utgivelser 

 Diktsamlinger 
 Verses. London: privat, 1847.
 Goblin Market and Other Poems. London: Macmillan, 1862.
 1876 Ny utgave revidert av forfatteren
 The Prince's Progress and Other Poems. London: Macmillan, 1866.
 Goblin Market, The Prince's Progress, and other poems. London: Macmillan, 1879.
 Sing-Song: A Nursery Rhyme Book (1872, 1893)Sing-Song
 Speaking Likenesses. London: Macmillan, 1874.
 A Pageant and Other Poems (1881)
 Verses. London: Society for Promoting Christian Knowledge, 1893.,
 New Poems London: Macmillan, 1896.«Christina Rossetti Bibliography»  – UK First Edition Books, Bookseller World, 19. mai 2011.
 The Rossetti Birthday Book. London: privat, 1896.
 The Poetical Works of Christina Georgina Rossetti. Redigert av William Michael Rossetti. London: Macmillan, 1904.
 The Complete Poems of Christina Rossetti. Redigert av Rebecca W Crump. Tre bind Baton Rouge: Louisiana State University Press, 1979–85.

 Fiksjon 
 Commonplace and Other Stories. London: Ellis, 1870.

 Sakprosa 
 Called to Be Saints. London: Society for Promoting Christian Knowledge, 1881.
 «Dante, an English Classic.» Churchman's Shilling Magazine and Family Treasury 2 (1867): 200–205.
 «Dante. The Poet Illustrated out of the Poem.» The Century (Februar 1884): 566–73.
 The Face of the Deep. London: Society for Promoting Christian Knowledge, 1893.
 Seek and Find: A Double Series of Short Studies of the Benedicite. London: Society for Promoting Christian Knowledge, 1879.
 Time Flies: A Reading Diary. London: Society for Promoting Christian Knowledge, 1885.

 Referanser 

 Litteratur 
 Clifford, David & Roussillon, Laurence (2004): Outsiders Looking In: The Rossettis Then and Now. London: Anthem.
 Jones, Kathleen (1991): Learning Not to be First: A Biography of Christina Rossetti. Oxford: Oxford University Press.
 Marsh, Jan (1994): Introduction. Poems and Prose. By Christina Rossetti. London: Everyman, xvii – xxxiii.
 Marsh, Jan (1994): Christina Rossetti: A Writer's Life. New York: Viking.
 Ives, Maura (2011): Christina Rossetti A Descriptive Bibliography, Oak Knoll Press

 Eksterne lenker 



  Christina Rossetti på British Librarys «Discovering Literature»	
  Dikt og biografi hos the Poetry Foundation	
  «Poet Christina Rossetti», Poets.org
  «Christina Rossetti», In our time, BBC Radio 4 (audio, 45 minutter)

  Verker av Rossetti hos LibriVox


Kategori:Britiske salmediktere
Kategori:Personer fra London